Një program ndihmon pacientet e kancerit të ndjehen më mirë
Programi “Look Good, Feel Better” u mëson grave teknika të thjeshta të bukurisë që i bëjnë ato të ndihen mirë emocionalisht
Shumë njerëz të prekur nga kanceri përballen jo vetëm me pasojat e kësaj sëmundjeje, por edhe me efektet anësore të trajtimit me kimioterapi. Studimet tregojnë se rënia e flokëve dhe dëmtimi i lëkurës shpesh mund të ndikojnë negativisht në kurajon e pacientëve për të luftuar sëmundjen. Një program i quajtur “Të dukesh mirë, të ndihesh mirë” po e ndryshon këtë gjë, jo me ilaçe, por me pak tualet. Sarah Zaman e Shërbimit Urdu të Zërit të Amerikës ka vizituar një aktivitet të këtij programi në Uashington dhe ka përgatitur materialin në vazhdim. Kur Cathy Davelli filloi kimioterapinë për trajtimin e kanceri të gjirit, ajo e dinte se trupi i saj do të ndryshonte. Por ajo nuk e dinte se trajtimi do të kishte edhe ndikim emocional në të. Miliona gra në mbarë botën që i nënshtrohen kimioterapisë përballen me realitetin e hidhur të humbjes së flokëve, humbjes së peshës dhe dëmtimin e lëkurës. Por shumë prej tyre kanë filluar t’i drejtohen programit “Të dukesh mirë, të ndihesh mirë” , një program që u mëson grave teknika të thjeshta të bukurisë në mënyrë që ato të duken më mirë fizikisht dhe të ndjehen të forta nga ana emocionale. I themeluar nga Këshilli i Prodhimeve për Përkujdesje Personale dhe i përkrahur nga Shoqata Amerikane e Kancerit, programi ka organizuar kurse të bukurisë falas në mbarë Shtetet e Bashkuara që nga viti 1989. Këtu, stilistët e flokëve u mësojnë pacientëve se si të përdorin produkte të bukurisë dhe të mbulojnë kokën kur u kanë rënë flokët. Pjesëmarrësve u jepen pako me produkte bukurie falas. Në fakt, punonjësja e programit Louanne Roark thotë se industria e bukurisë ka nxitur krijimin e këtij programi. Studimet tregojnë se pasi shohin efektet e dukshme anësore të trajtimit të kancerit, si rënia e flokëve dhe humbja e peshës, shumë gra janë të pakënaqura me pamjen e tyre. Pas pjesëmarrjes në kurset e bukurisë, shumica e grave fillojnë të ndjehen të kënaqura me ndryshimet në pamjen e tyre fizike. Por disa pacientë thonë se kjo nuk është arsyeja e vetme që ata ndjekin kurset e bukurisë. Nganjëherë kurset nuk ndihmojnë vetëm studentët, por edhe mësueset si stilistja Jodie Hecker. Ky program tani është i pranishëm në 25 vende të botës. Deri më tani programi ka ndihmuar më shumë se 1.2 milion gra të duken më mirë dhe të ndjehen më mirë.